Marian Urban

**Marian Urban** (* 16. november 1951, Trenčín – † 15. marec 2026) bol slovenský scenárista, dramaturg, režisér a producent.

## Štúdium a začiatky
Vyštudoval filmovú a televíznu dramaturgiu a scenáristiku na Vysokej škole múzických umení v Bratislave v roku 1976. Po škole do roku 1977 pracoval ako scenárista a asistent réžie, potom začal pôsobiť ako dramaturg v Štúdiu krátkych filmov a neskôr pre Krátky film Bratislava, Slovenskú filmovú tvorbu Bratislava, ALEF Štúdio, ALEF Film & Media Group, Filmové Ateliéry Zlín, sentimental film viac ako 150 dokumentárnych a hraných filmov. Ďalšie jeho aktivity je náročné postihnúť jednou profesiou, nachádzal sa v rôznych funkciách ako autor rozhlasových hier, filmových a televíznych scenárov, nakrúcal krátke a dokumentárne filmy, mnohé produkoval, v roku 1987 bol odborným asistentom na VŠMU v odbore dokumentárna tvorba, po roku 2009 prednášal na katedre Produkcie a distribúcie.

## Réžia krátkych a dokumentárnych filmov
V roku 1980 nakrútil spolu s Dežom Ursínym film *Sanitárovci*, ktorý získal Veľkú cenu na 1. Etnofilme Čadca 1980 a
Osobitnú cenu poroty na 17. Arsfilme Kroměříž 1980. O dva roky neskôr opäť spolupracoval s Ursínym, tentokrát na filme *Gajdoš Antalík*. Oba filmy sú v tej dobe príkladom návratu k bezprostrednej neštylizovanej dokumentárnej tvorbe, konkrétne so sociálno-etnografickým zameraním. Druhý z titulov je portrétom ľudového hudobníka, ktorý hovorí o sebe a prostredí, ktoré ho pri tvorbe inšpiruje. Po nich nasledovali ďalšie filmy:

* 1984 *Krátka správa o lietaní*
* 1988 *Človeče, nehnevaj sa*
* 1992 *Krajina po výprasku*
* 1993 *Na konci cesty*
* 1993 *Zjavenie*
* 1998 *Periská*

## Filmové scenáre a hry
* 1980 *[[Citová výchova jednej Dáše]]* (réžia Ján Zeman)
* 1989 *[[Koniec hry]]* (spolu s Dušanom Mitanom)
* 1992 *[[Rivers of Babylon (film)|Rivers of Babylon]]* (réžia Vlado Balco)
* 2013 *Rukojemnik* (réžia Juraj Nvota)

## Rozhlasové hry
* 1979 *Starosti s kokavcom*
* 1980 *Uprostred leta*
* 1982 *Anonym*
* 1984 *Šibnutý Višňa*

## Marian Urban – producent
Jednou z najdôležitejších pozícií Mariana Urbana v slovenskej kinematografii je producentská, ktorá sa vzťahuje na porevolučné obdobie. V rokoch 1989 až 1990 bol predsedom Fóra slovenských filmárov. Je spoluzakladateľom úspešnej súkromnej spoločnosti ALEF, ktorá sa orientuje na vývoj, produkciu a distribúciu audiovizuálnych projektov, a to bez ohľadu na žáner či druh. V roku 1989 sa stáva riaditeľom štúdia ALEF, v roku 1991 programovým riaditeľom a v roku 1992 riaditeľom Slovenskej filmovej tvorby, no z pozície je (po voľbách) v júni toho istého roku odvolaný ministrom Slobodníkom z prvej Mečiarovej vlády, neskôr zastáva pozíciu zakladateľa a producenta súkromnej filmovej spoločnosti ALEF Studio, s.r.o. V roku 1997 zakladá ALEF Film & Media Group. V tomto období súčasne pôsobí aj ako režisér dokumentárnych filmov a scenárista. Vďaka získaniu nových zdrojov finančných prostriedkov (ALEF) bol umožnený vznik mnohých veľkých projektov. V rokoch 1992 až 1993 vznikol 30-dielny dokumentárny cyklus *Dejiny Slovenska*, ktorý režírovali napríklad Vladimír Kubenko, Štefan Kamenický, Ľubomír Štecko, Igor Dobiš, Ivan Brachtl a ďalší. V roku 1993 film *[[Stanko Mužík]]*, ktorý získal cenu Igric za najlepší dokumentárny film. Nasledujúci rok *[[Pred nami potopa]]* tiež zopakoval úspech na odovzdávaní ceny Igric. O ešte väčší úspech sa zaslúžil film Dušana Hanáka *[[Papierové hlavy]]* z 1995. Celovečerný dokumentárny film o vzťahu občana a totalitnej moci v našej spoločnosti v období 19451989. Autentické archívne materiály, výpovede svedkov, autentické reportážne a dokumentárne sekvencie režisér v emotívnej a kontrapunktickej skladbe spája so štylizáciou v hraných sekvenciách. Film podáva emocionálne silné svedectvo o vzťahu jednotlivca a spoločnosti, poznačených politickým režimom. V roku 1998 za rovnakej finančnej pomoci vznikol tiež hraný film *Rivers of Babylon*, kde sa Urban podieľal tiež ako spoluscenárista.

## Ďalšie celovečerné hrané projekty spoločnosti ALEF FILM&MEDIA
V roku 2002 nakrútil Juraj Nvota film *[[Kruté radosti]]*. V roku 2003 vznikol v réžii Onřeja Trojana film *[[Želary]]*. Spolupráca s Jurajom Nvotom pokračovala aj v roku 2007 pri filme *[[Muzika]]*. ALEF vyrobil desiatky filmov premietaných alebo ocenených na viac ako 100 medzinárodných festivaloch a prehliadkach na všetkých kontinentoch ako *Lesní chodci, Oko v stene, Čarovný svet animovaného filmu, Babie leto, Cyril a Metod – Apoštoli Slovanov, Štvorec v kruhu alebo Život medzi únikmi a snami, Rukojemník, Johankino tajomstvo*. Najúspešnejšie projekty: *Papierové hlavy* (1996) o.i.: hlavná cena Golden spire – 40.MMF San Francisco; *[[Želary]]* (2003) okrem iných nominácia na cenu Americkej filmovej akadémie „Oscar“ za najlepší cudzojazyčný film; *Muzika* (2007) o.i.: Zvláštne uznanie poroty, IFF Warszaw 2008; 9 národných filmových cien Slovenskej filmovej akadémie Slnko v sieti 2008; *Já, Olga Hepnarová* (2016), 4 ceny českej filmovej kritiky, 2 České levy, Slnko v sieti za réžiu a viac ako tucet ocenení na festivaloch po celom svete.

## Iné
V roku 2000 sa Urban stal prezidentom SAPA – Slovenská asociácia producentov v audiovízii. Bol členom Európskej filmovej akadémie, členom Rady riaditeľov AGICOA (organizácia kolektívnej správy práv výrobcov audiovizuálnych diel – producentov), naďalej sa venoval producentským a scenáristickým činnostiam. V spoločnosti Filmservice Slovakia okrem iného vydal tiež niekoľko knižných diel ako *Skazky o Vladovi*, či *Rivers of Babylon III.* Petra Pišťanka.

## Výkonný producent celovečerných dokumentárnych filmov
* 1990 *Vedľajšie povolanie – Matka* (réžia Eva Štefankovičová)
* 1990 *Stanislav Babinský – život je nekompromisný bumerang*
* 1990 *Letová správa OK 89-90*
* 1991 *Veľká škola dní*
* 1991 *Všetci spolu*
* 1991 *O rakovine a nádeji*

## Referencie

## Iné projekty

## Externé odkazy
* 
* 

Kategória:Osobnosti z Trenčína
Kategória:Slovenskí filmoví scenáristi
Kategória:Slovenskí rozhlasoví scenáristi
Kategória:Slovenskí filmoví dramaturgovia
Kategória:Slovenskí televízni dramaturgovia
Kategória:Slovenskí filmoví producenti
Kategória:Slovenskí režiséri dokumentárnych filmov
Kategória:Slovenskí scenáristi dokumentárnych filmov
Kategória:Držitelia Slnka v sieti
Kategória:Riadni členovia SFTA
Kategória:Absolventi Vysokej školy múzických umení